राष्ट्रपिता महात्मा गांधी के पोते और पूर्व राजनयिक गोपालकृष्ण गांधी 18 विपक्षी दलों की तरफ से उपराष्ट्रपति पद के उम्मीदवार होंगे। कांग्रेस अध्यक्ष सोनिया गांधी की अगुआई में संसद भवन लाइब्रेरी बिल्डिंग में हुई विपक्षी पार्टियों की बैठक में कई नामों पर चर्चा के बाद सर्वसम्मति से गोपालकृष्ण गांधी को उपराष्ट्रपति चुनाव में उम्मीदवार बनाने का फैसला किया गया। इस बैठक में जेडीयू की तरफ से वरिष्ठ नेता शरद यादव शामिल हुए। राष्ट्रपति पद के चुनाव में जेडीयू ने एनडीए उम्मीदवार रामनाथ कोंविद का समर्थन किया है।